SL Uradni list Evropske unije L 296/22

SKLEP KOMISIJE

z dne 12. avgusta 2013

o bistvenih zahtevah glede pomorske radiokomunikacijske opreme, namenjene uporabi na plovilih, ki niso zajeta s konvencijo SOLAS, in sodelovanju v univerzalnem pomorskem sistemu za varnost in stisko na morju (GMDSS)

(notificirano pod dokumentarno številko C(2013) 5185)

(2013/638/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (1) in zlasti člena 3(3)(e) Direktive,

ob upoštevanju naslednjega:

(1) Številne države članice izvajajo ali nameravajo izvajati skupna varnostna načela in pravila za radijsko opremo na plovilih, za katera se Mednarodna konvencija o varstvu človeškega življenja na morju (SOLAS) iz leta 1974 ne uporablja (v nadaljnjem besedilu: plovila, ki niso zajeta s konvencijo SOLAS).

(2) Uskladitev radijskih storitev bi morala prispevati k varnejši plovbi plovil, ki niso zajeta s konvencijo SOLAS, zlasti v stiski in slabih vremenskih razmerah.

(3) Odbor za pomorsko varnost (MSC) v svoji okrožnici 803 o sodelovanju ladij, ki niso zajete s konvencijo SOLAS, v univerzalnem pomorskem sistemu za varnost in stisko na morju (GMDSS), Mednarodna pomorska organizacija (IMO) pa v resoluciji MSC.131(75) pozivata države, naj upoštevajo smernice za sodelovanje ladij, ki niso zajete s konvencijo SOLAS, v sistemu GMDSS, in zahtevajo uvedbo nekaterih lastnosti v zvezi s sistemom GMDSS v radijsko opremo na vseh plovilih.

(4) Pravilnik o radiokomunikacijah Mednarodne telekomunikacijske zveze (ITU) določa nekatere frekvence, ki so dodeljene sistemu GMDSS. Vsa radijska oprema, ki deluje na teh frekvencah in je namenjena uporabi v stiski, bi morala omogočati predvideno uporabo navedenih frekvenc ter v razumni meri zagotavljati pravilno delovanje v stiski.

(5) Treba je pojasniti, da se Odločba Komisije 2004/71/ES z dne 4. septembra 2003 o bistvenih zahtevah glede pomorskih naprav za radijske zveze, namenjenih uporabi na plovilih, ki niso zajeta s Konvencijo SOLAS, in sodelovanju v univerzalnem pomorskem sistemu za varnost in stisko na morju (GMDSS) (2) uporablja za opremo GMDSS, ki je namenjena uporabi na vseh plovilih, ki niso zajeta s konvencijo SOLAS, in za katero ne velja Direktiva Sveta 96/98/ES z dne 20. decembra 1996 o pomorski opremi (3).

(6) Zahteve, ki jim mora ustrezati oprema GMDSS za plovila, ki niso zajeta s konvencijo SOLAS, se morajo dosledno izvajati v vseh državah članicah in biti v skladu z ustreznimi smernicami Mednarodne pomorske organizacije.

(7) Glede na število potrebnih sprememb Odločbe 2004/71/ES je treba zaradi jasnosti navedeno odločbo nadomestiti.

(8) Ukrepi, predvideni s tem sklepom, so v skladu z mnenjem Odbora za ugotavljanje skladnosti telekomunikacij in tržni nadzor –

SPREJELA NASLEDNJI SKLEP:

Člen 1

Ta sklep se uporablja za vso radijsko opremo, ki ne spada na področje uporabe Direktive 96/98/ES ter je namenjena uporabi na vseh plovilih, za katera se Mednarodna konvencija o varstvu človeškega življenja na morju (SOLAS) iz leta 1974 ne uporablja (v nadaljnjem besedilu: plovila, ki niso zajeta s konvencijo SOLAS), in sodelovanju v univerzalnem pomorskem sistemu za varnost in stisko na morju (GMDSS) iz poglavja IV konvencije SOLAS, in sicer za:

(a) pomorsko mobilno storitev, kot je opredeljena v členu 1.28 Pravilnika o radiokomunikacijah Mednarodne telekomunikacijske zveze (ITU);

(b) pomorsko mobilno satelitsko storitev, kot je opredeljena v členu 1.29 Pravilnika o radiokomunikacijah ITU.

Člen 2

Brez poseganja v Direktivo 2009/45/ES Evropskega parlamenta in Sveta (4) mora biti radijska oprema zasnovana tako, da zagotavlja pravilno delovanje v morskem okolju, izpolnjuje vse zahteve za delovanje sistema GMDSS, ki se uporabljajo za plovila, ki niso zajeta s konvencijo SOLAS, v skladu z ustreznimi določbami Mednarodne pomorske organizacije, ter omogoča jasno in stabilno komunikacijo z visoko kakovostjo analogne ali digitalne komunikacijske povezave.

Člen 3

Odločba 2004/71/ES se razveljavi.

Člen 4

Ta sklep je naslovljen na države članice.

V Bruslju, 12. avgusta 2013 Za Komisijo Antonio TAJANI Podpredsednik

(1) UL L 91, 7.4.1999, str. 10.

(2) UL L 16, 23.1.2004, str. 54.

(3) UL L 46, 17.2.1997, str. 25.

(4) UL L 163, 25.6.2009, str. 1.